Vivo Nex S को भारत में 19 जुलाई को होने वाले वीवो के लॉन्च इवेंट में पेश किया जाएगा। बता दें कि वीवो नेक्स एस पॉप-अप सेल्फी कैमरे के साथ आता है। पॉप-अप कैमरा सिस्टम की वजह से इस फोन में 91.24 प्रतिशत स्क्रीन टू बॉडी रेशियो है। गौर करने वाली बात है कि Vivo ने चीन में बीते महीने वीवो नेक्स सीरीज़ को लॉन्च किया था। इस दौरान Nex A और Nex S मॉडल पेश किए गए। भारतीय मीडिया को भेजे गए आधिकारिक इनवाइट से यह साफ नहीं हो पाया है कि यहां दोनों में से किस मॉडल को लॉन्च किया जाएगा। लेकिन एक रिपोर्ट से उजागर हुआ है कि भारत में फ्लैगशिप Vivo Nex S लॉन्च होगा। यहां इस मॉडल को Vivo Nex के नाम से बुलाया जाएगा। इसके अलावा रिपोर्ट में दावा किया गया है कि Vivo Nex S की कीमत 48,990 रुपये होगी जो इस हफ्ते ही भारत में लॉन्च किए गए Oppo Find X के 59,990 रुपये के दाम से काफी कम है। बता दें कि Oppo का यह फ्लैगशिप स्मार्टफोन कैमरा स्लाइडर के साथ आता है।